Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 397/11)

Šī publikācija dod tiesības trīs mēnešu laikā no šīs publikācijas dienas pret šo grozījuma pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu.

“Robiola di Roccaverano”

ES Nr.: PDO-IT-0024-AM03 – 11.4.2022

ACVN (X) AĢIN ( )

1. Pieteikuma iesniedzēja grupa un tās likumīgās intereses

Consorzio per la Tutela del Formaggio Robiola di Roccaverano (“Robiola di Roccaverano” siera aizsardzības konsorcijs), kas atrodas Via Roma 8, 14050 Roccaverano (AT); sertificētais e-pasts: robioladiroccaverano@pec.it.

“Robiola di Roccaverano” siera aizsardzības konsorciju veido “Robiola di Roccaverano” siera ražotāji. Tam ir tiesības iesniegt grozījuma pieteikumu atbilstīgi Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punktam.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

☒ Produkta nosaukums

☐ Produkta apraksts

☒ Ģeogrāfiskais apgabals

☐ Izcelsmes apliecinājums

☒ Ražošanas metode

☒ Saikne

☒ Marķējums

☐ Cits [norādīt]

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Nosaukums vai nosaukumi

— Šis grozījums skar produkta specifikāciju un vienoto dokumentu attiecībā uz nosaukumu, kas minēts produkta specifikācijas 1. pantā un vienotā dokumenta 1. punktā, — tas tiek mainīts no “Robiola di Roccaverano” uz “Robiola di Roccaverano” / “Roccaverano”, kas ir savstarpēji aizvietojami. Attiecīgi produkta specifikācijā un vienotajā dokumentā nosaukumam “Robiola di Roccaverano” ir pievienots vārds “Roccaverano”.

Teksta redakcija, kas pašlaik ir šāda:

““Robiola di Roccaverano””,

ir grozīta un izteikta šādā redakcijā:

““Robiola di Roccaverano” / “Roccaverano””.

Produkts “Robiola di Roccaverano” jeb “Roccaverano” (piedāvātais alternatīvais nosaukums) ir kļuvis tik pazīstams un patērētāju vidū novērtēts, ka to identificē vienīgi ar nosaukumu “Roccaverano”; tāpēc produkta un tā īpašību identificēšanai vairs nav nepieciešams pievienot vārdu “robiola”. Pašreizējais lietojums lauksaimniecības pārtikas uzņēmumu (ražotāju, izplatītāju, ēdināšanas uzņēmumu) un patērētāju vidū būtu jāatzīst, jo viņi jau ierasti izmanto nosaukumu “Roccaverano”, atsaucoties uz produktu. ACVN nosaukuma “Roccaverano” pievienošana skaidrāk parādītu ciešo saikni ar apgabalu. Šī prakse ir kļuvusi vēl izplatītāka, lai labāk atšķirtu produktu “Robiola di Roccaverano” / “Roccaverano” no dažādiem citiem piena produktiem, kuri tirgū tiek pārdoti kā “robiola”, ko parasti attiecina uz pasterizētu govs piena sieru, kurš ļoti atšķiras no ACVN produkta.

Ģeogrāfiskais apgabals

— Grozījums attiecībā uz produkta specifikācijas 3. punktu un vienotā dokumenta 4. punktu. Ģeogrāfiskajam apgabalam tiek pievienota visa Cartosio pašvaldības teritorija, no kuras pašlaik ir iekļauta tikai daļa.

Teksta redakcija, kas pašlaik ir šāda:

“Ģeogrāfiskajā apgabalā ietilpst šādu pašvaldību administratīvā teritorija: Asti provincē — Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole un Vesime; Alesandrijas provincē — Castelletto d’Erro, Denice, Malvicino, Merana, Montechiaro d’Acqui, Pareto, Ponti, Spigno Monferrato un Cartosio pašvaldības teritorija, kas atrodas Erro upes kreisajā pusē.”,

ir grozīta un izteikta šādā redakcijā:

“Ģeogrāfiskajā apgabalā ietilpst šādu pašvaldību administratīvā teritorija: Asti provincē — Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole un Vesime; Alesandrijas provincē — Cartosio, Castelletto d’Erro, Denice, Malvicino, Merana, Montechiaro d’Acqui, Pareto, Ponti un Spigno Monferrato.”

Iekļaujot visu Cartosio pašvaldības teritoriju, ir novērsta kļūda, kas tika pieļauta, kad tika iesniegts sākotnējais pieteikums aizsargātajam cilmes vietas nosaukumam. Patiešām, reljefa un ainavas ziņā abi Erro upes krasti Cartosio pašvaldībā būtiski neatšķiras. Turklāt no agronomiskā viedokļa un īpašu uzmanību pievēršot ganībām, lopbarības kultūrām un audzēšanas metodēm, Cartosio kopumā neatšķiras no citu pašvaldību teritorijām “Robiola di Roccaverano” / “Roccaverano” ražošanas apgabalā.

Kopumā Cartosio pašvaldības izmantoto lauksaimniecībā izmantojamo zemi galvenokārt veido zālāji (38 % ir jauktas pļavas), un tas attaisno pieprasījumu, ņemot vērā šā piena produkta ražošanai izmantoto kazu fermu pastāvīgumu un zemo kazkopības intensitāti. Ir arī agronomiska un ar ražošanu saistīta saikne pašā Cartosio pašvaldības teritorijā — ir vairākas saimniecības, kuru galvenās telpas atrodas “Robiola di Roccaverano” / “Roccaverano” ražošanas apgabalā un kuras apsaimnieko zemes gabalus kā jauktas pļavas, t. i., paredz tos tādas lopbarības ražošanai, kā īpašības ir tādas pašas kā “Robiola di Roccaverano” / “Roccaverano” ražošanā izmantotās lopbarības īpašības, bet kuras atrodas Cartosio teritorijas daļā, kas nav iekļauta pašreizējā specifikācijā.

Ražošanas metode

— Grozījums attiecībā uz produkta specifikācijas 4. punktu un vienotā dokumenta 3.3. punktu par izmantotajām izejvielām.

Teksta redakcija, kas pašlaik ir šāda:

“4. pants Ražošanas metode “Robiola di Roccaverano” izgatavošanā izmanto Roccaverano un Camosciata Alpina šķirņu vai to krustojumu kazu, Pecora delle Langhe šķirnes aitu un Piemontese un Bruna Alpina šķirņu vai to krustojumu govju svaigu pilnpienu, kas iegūts vienīgi ražošanas apgabalā, šādās proporcijās: svaigs kazas pilnpiens tīrā veidā vai maisījumā ar svaigu govs un/vai aitas pilnpienu (maisījuma proporcijas: vismaz 50 % kazas piena un ne vairāk kā 50 % govs un/vai aitas piena), kas 24–48 stundu laikā iegūts secīgās slaukšanas reizēs. Uz etiķetes obligāti jābūt norādītai siera izgatavošanā izmantoto atšķirīgo piena veidu procentuālajai attiecībai. Aitas un kazas laika posmā no 1. marta līdz 30. novembrim barojas ganībās, turklāt tās baro arī ar svaigu un/vai sausu lopbarību un graudaugiem, pākšaugiem, eļļas augiem un to pārstrādes produktiem. Pļavu, ganību un mežu parcelēm jābūt norādītām sarakstā, kas atrodas kontroles struktūras rīcībā. Liellopi barojas ganībās, kā arī tiek baroti ar svaigu un/vai sausu lopbarību un graudaugiem, pākšaugiem, eļļas augiem un to pārstrādes produktiem. Vairāk nekā 80 % visu dzīvnieku barības jābūt iegūtiem ražošanas apgabalā. Aizliegts izmantot kukurūzas skābbarību un zaļo skābbarību. Dzīvnieku barība nekādā gadījumā nedrīkst saturēt ģenētiski modificētus organismus. Nav atļauta tāda piena izmantošana, kas iegūts no lopkopības saimniecībām, kurām nav ganību.”,

ir grozīta un izteikta šādā redakcijā:

“4. pants Ražošanas metode “Robiola di Roccaverano” / “Roccaverano” izgatavošanā izmanto tikai tādu Roccaverano un Camosciata Alpina šķirņu vai to krustojumu kazu svaigpienu, kas ražošanas apgabalā 24–48 stundu laikā iegūts secīgās slaukšanas reizēs. Kazas laika posmā no 1. marta līdz 30. novembrim barojas ganībās, turklāt tās baro arī ar svaigu un/vai sausu lopbarību un graudaugiem, pākšaugiem, eļļas augiem un to pārstrādes produktiem. Pļavu, ganību un mežu parcelēm jābūt norādītām sarakstā, kas atrodas kontroles struktūras rīcībā. Vairāk nekā 80 % dzīvnieku barības jābūt iegūtiem ražošanas apgabalā. Aizliegts izmantot kukurūzas skābbarību un zaļo skābbarību. Dzīvnieku barība nekādā gadījumā nedrīkst saturēt ģenētiski modificētus organismus. Nav atļauta tāda piena izmantošana, kas iegūts no lopkopības saimniecībām, kurām nav ganību.”

Secīgas vēsturiskās tendences liecina par daļēji ekstensīvās kazu audzēšanas izplatību attiecīgajā apgabalā ar vietējo šķirņu, piemēram, Roccaverano kazu, ievērojamu un augošu klātbūtni. Veicot grozījumu specifikācijā tā, ka tajā tiek paredzēts tikai kazas piens, tiek atzīta reālā situācija.

“Robiola di Roccaverano” / “Roccaverano” ražošanai gadu desmitiem ir izmantots ļoti maz aitas un govs piena, lai gan izmantotā piena daudzums un saražoto sieru skaits ir palielinājies. Ražošana no jaukta piena ir samazinājusies gandrīz līdz nullei. Tā kā “Robiola di Roccaverano” / “Roccaverano” apgabalā govju skaits samazinās, pat ņemot vērā gan piena, gan gaļas teļu līnijas, un aitas ir liels retums, nav iespējama ražošana no jaukta piena lielā apmērā.

Šis grozījums arī uzsver kazkopības pozitīvo ieguldījumu ekosistēmā — tā palīdz uzturēt raksturīgu un trauslu “lopkopības kopainu” un aizsargāt pret erozijas un bioloģiskās daudzveidības zuduma riskiem, uzturot ganības un zālājus labā stāvoklī.

Tas liecina par pakāpenisku retās Roccaverano kazu šķirnes atjaunošanos, kas līdzās Camosciata ir viena no divām produkta specifikācijā atzītajām kazu šķirnēm.

Saikne

— Šis grozījums attiecas uz produkta specifikācijas 7. pantu un vienotā dokumenta 5. punktu par saikni. Jo īpaši grozījums attiecas uz pēdējo rindkopu daļā par ģeogrāfiskā apgabala specifiku. Papildus nosaukuma maiņai ar grozījumu šis punkts tiek pielāgots grozījumam par izejvielām, svītrojot atsauces uz aitām un govīm.

Teksta redakcija, kas pašlaik ir šāda:

“(..) Šis lopbarības augu maisījums ar dabiski līdzsvarotu ogļhidrātu, olbaltumvielu un vitamīnu saturu nodrošina kvalitatīvu barību aitām, kazām un liellopiem. Īpašās floras smaržas un garšas īpatnības ir konstatētas arī pienā, kas “Robiola di Roccaverano” sieram piešķir no citiem sieriem atšķirīgu smaržu. Aitas un kazas ganās arī mežā, kas no pārlieku augstas temperatūras vasarā pasargā ne tikai augsni, bet arī mājlopus.”,

ir grozīta un izteikta šādā redakcijā:

“(..) Šis lopbarības augu maisījums ar dabiski līdzsvarotu ogļhidrātu, olbaltumvielu un vitamīnu saturu nodrošina kvalitatīvu barību kazām. Īpašās floras smaržas un garšas īpatnības ir konstatētas arī pienā, kas “Robiola di Roccaverano” / “Roccaverano” sieram piešķir no citiem sieriem atšķirīgu smaržu. Kazas ganās arī mežā, kas no pārlieku augstas temperatūras vasarā pasargā ne tikai augsni, bet arī mājlopus.”

Marķējums

— Grozījums produkta specifikācijas 8. punktā un vienotā dokumenta 3.7. punktā. Ar grozījumu tiek mainīts punkts par marķējumu, pielāgojot to nosaukuma un izmantoto izejvielu izmaiņām.

Teksta redakcija, kas pašlaik ir šāda:

Produkta specifikācija “Izlaižot apgrozībā, siera iepakojumam jābūt aizlīmētam ar ACVN logotipa uzlīmi, kurā attēlots stilizēts “R” burts. Stilizētā brūnā lielā “R” burta grafiskais simbols attēlo senatnīgu sargtorni un ir Roccaverano pašvaldības vēsturiskā torņa iedvesmots; “R” vidusdaļa simbolizē “Robiola di Roccaverano” sieru, burta kāja veidota dekoratīvā formā, izmantojot zaļas un gaiši dzeltenas/zaļas krāsas fragmentus, kas atveido ganības un Langei raksturīgās paugurainās ainavas. Viss attēls ir ietverts tumši zaļas krāsas aplī, kur ar baltiem lielajiem burtiem veidots uzraksts “ROBIOLA DI ROCCAVERANO”, un apakšmalas centrā ir balts stilizēts ziediņš. Viss logotips ir iespiests uz balta fona. Zem produkta logotipa atrodas ražotājas saimniecības identifikācijas kods un etiķetes kārtas numurs uz dzeltenbrūnas pamatnes — “Robiola di Roccaverano” sieram, kas izgatavots tikai no kazas piena, — vai baltas pamatnes — sieram, kas ražots no piena maisījuma. Uz etiķetes obligāti jābūt norādītai izmantoto atšķirīgo piena veidu procentuālajai attiecībai. Tikai pēc šā zīmoga uzlikšanas produktu var laist tirgū ar aizsargātu cilmes vietas nosaukumu “Robiola di Roccaverano”. Visu sieru laiž tirdzniecībā veselos rituļos, kas ir iepakoti un apzīmogoti ar zīmogu. Ja “Robiola di Roccaverano” sieru neiesaiņotu nodod nogatavinātājiem un/vai nobriedinātājiem, kuri darbojas ražošanas apgabalā, lai turpinātu nobriedināšanu, tam jāpievieno dokuments, kurā norādīts: a) no kazas piena ražoto sieru skaits un/vai no jaukta piena ražoto sieru skaits; b) vārdi “Robiola di Roccaverano”; c) attiecīgo ES logotipu numurs un to sērijas numurs.”

Vienotais dokuments “Izlaižot apgrozībā, siera iepakojumam jābūt aizlīmētam ar ACVN logotipa uzlīmi, kurā attēlots stilizēts “R” burts. Stilizētā brūnā lielā “R” burta grafiskais simbols attēlo senatnīgu sargtorni un ir Roccaverano pašvaldības vēsturiskā torņa iedvesmots; “R” vidusdaļa simbolizē “Robiola di Roccaverano” sieru, burta kāja veidota dekoratīvā formā, izmantojot zaļas un gaiši dzeltenas/zaļas krāsas fragmentus, kas atveido ganības un Langei raksturīgās paugurainās ainavas. Viss attēls ir ietverts tumši zaļas krāsas aplī, kur ar baltiem lielajiem burtiem veidots uzraksts “ROBIOLA DI ROCCAVERANO”, un apakšmalas centrā ir balts stilizēts ziediņš. Viss logotips ir iespiests uz balta fona. Zem produkta logotipa atrodas ražotājas saimniecības identifikācijas kods un etiķetes kārtas numurs uz dzeltenbrūnas pamatnes — “Robiola di Roccaverano” sieram, kas izgatavots tikai no kazas piena, — vai baltas pamatnes — sieram, kas ražots no piena maisījuma. Uz etiķetes obligāti jābūt norādītai izmantoto atšķirīgo piena veidu procentuālajai attiecībai. Visu sieru laiž tirdzniecībā veselos rituļos, kas ir iepakoti un apzīmogoti ar zīmogu.”,

ir grozīta un izteikta šādā redakcijā:

Produkta specifikācija un vienotais dokuments “Izlaižot apgrozībā, siera iepakojumam jābūt aizlīmētam ar ACVN produkta logotipa uzlīmi. Zem logotipa ir koda numurs, kas identificē ražošanas saimniecību, un etiķetes sērijas numurs uz dzeltenbrūnas pamatnes. Tikai pēc šā zīmoga uzlikšanas produktu var laist tirgū ar aizsargātu cilmes vietas nosaukumu “Robiola di Roccaverano” vai “Roccaverano”. Uz etiķetes jānorāda nogatavinātāja/iesaiņotāja vārds vai nosaukums, uzņēmuma nosaukums un adrese; nedrīkst pievienot nekādu apzīmējumu, kas nav skaidri paredzēts noteikumos; ir atļauts izmantot atsauci uz nosaukumiem, uzņēmumu nosaukumiem vai zīmoliem, ja vien tie nav ar cildinošu nozīmi vai tādi, kas var maldināt pircēju. Var izmantot arī citas patiesas un pārbaudāmas atsauces, kas ir atļautas ar spēkā esošajiem tiesību aktiem, ja tās nav pretrunā šīs produkta specifikācijas mērķiem un saturam. Visu sieru laiž tirdzniecībā veselos rituļos, kas ir iepakoti un apzīmogoti ar zīmogu. Ja “Robiola di Roccaverano” / “Roccaverano” sieru neiesaiņotu nodod nogatavinātājiem un/vai nobriedinātājiem, kuri darbojas ražošanas apgabalā, lai turpinātu nobriedināšanu, tam jāpievieno dokuments, kurā norādīti vārdi “Robiola di Roccaverano” vai “Roccaverano”, saražoto sieru skaits, attiecīgo ES logotipu numurs un to sērijas numurs. ACVN logotipa uzlīmē ir attēlots stilizēts “R” burts: stilizētā brūnā “R” burta grafiskais simbols attēlo senatnīgu sargtorni un ir Roccaverano pašvaldības vēsturiskā torņa iedvesmots; “R” vidusdaļa simbolizē “Robiola di Roccaverano” / “Roccaverano” sieru, burta kāja veidota dekoratīvā formā, izmantojot zaļas un gaiši dzeltenas/zaļas krāsas fragmentus, kas atveido ganības un Langei raksturīgās paugurainās ainavas. Viss attēls ir ietverts tumši zaļas krāsas aplī, kur ar baltiem lielajiem burtiem veidots uzraksts “ROCCAVERANO”, un apakšmalas centrā ir balts stilizēts ziediņš. Viss logotips ir iespiests uz balta fona.”

VIENOTAIS DOKUMENTS

“Robiola di Roccaverano” / “Roccaverano”

ES Nr.: PDO-IT-0024-AM03 – 11.4.2022

ACVN (X) AĢIN ( )

1. Nosaukums vai nosaukumi

“Robiola di Roccaverano” / “Roccaverano”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Sieri

3.2. Apraksts par produktu, uz kuru attiecas 1. punktā minētais nosaukums

“Robiola di Roccaverano” / “Roccaverano” ir siers, kas tiek ražots visa gada garumā no nogatavinātas vai briedinātas svaigas rūgušpiena biezmasas.

Ar ACVN “Robiola di Roccaverano” / “Roccaverano” apzīmētajam sieram ir cilindra forma ar taisnu augšējo un apakšējo virsmu, kam ir ieslīpas malas, un nedaudz izliektu sānu virsmu. Augšējās un apakšējās virsmas diametrs ir no 10 līdz 14 cm, sāna augstums — no 2,5 līdz 4 cm. Siera rituļa svars var būt no 250 līdz 400 gramiem. Šie kritēriji attiecas uz produktu minimālā nogatavināšanas perioda beigās.

“Robiola di Roccaverano” / “Roccaverano” tauku, olbaltumvielu un pelnu satura atsauces kritēriji:

tauki: sausnā ir vismaz 40 %;

olbaltumvielas: sausnā ir vismaz 34 %;

pelni: sausnā ir vismaz 3 %.

“Robiola di Roccaverano” / “Roccaverano” siera organoleptiskās īpašības mainās atkarībā no tā nogatavināšanas pakāpes:

prodotto fresco (svaigs siers), briedināts no 4 līdz 10 dienām: miza — tā var būt viegls dabīga pelējuma slānis, vai tās var nebūt vispār; ārējais izskats — pienbalta vai salmu krāsa; masa — pienbalta krāsa; konsistence — krēmveida, mīksta; garša un smarža — maiga, bagātīga un/vai nedaudz skābena;

prodotto affinato (nogatavināts siers), nobriedināts vismaz 11 dienas: miza — dabīgs pelējuma slānis; ārējais izskats — pienbalta, salmu krāsa vai iesārta nokrāsa; masa — pienbalta krāsa; konsistence — mīksta, nogatavināšanas laikā kļūst nedaudz kompaktāka, aromātiskā daļa tieši zem mizas var būt krēmveida.

“Robiola di Roccaverano” / “Roccaverano” siera smarža un garša atkarībā no nobriedināšanas pakāpes kļūst arvien izteiktāka līdz pat pikantai.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

3.3.1. Izejvielas (tikai pārstrādātiem produktiem)

“Robiola di Roccaverano” / “Roccaverano” izgatavošanā izmanto tikai tādu Roccaverano un Camosciata Alpina šķirņu vai to krustojumu kazu svaigpienu, kas ražošanas apgabalā 24–48 stundu laikā iegūts secīgās slaukšanas reizēs.

3.3.2. Dzīvnieku barība (tikai dzīvnieku izcelsmes produktiem)

Kazas laika posmā no 1. marta līdz 30. novembrim barojas ganībās, turklāt tās baro arī ar svaigu un/vai sausu lopbarību un graudaugiem, pākšaugiem, eļļas augiem un to pārstrādes produktiem. Pļavu, ganību un mežu parcelēm jābūt norādītām sarakstā, kas atrodas kontroles struktūras rīcībā. Vairāk nekā 80 % visu dzīvnieku barības jābūt iegūtiem ražošanas apgabalā. Aizliegts izmantot kukurūzas skābbarību un zaļo skābbarību. Dzīvnieku barība nekādā gadījumā nedrīkst saturēt ģenētiski modificētus organismus. Nav atļauta tāda piena izmantošana, kas iegūts no lopkopības saimniecībām, kurām nav ganību.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Fermām, no kurām piens tiek izmantots “Robiola di Roccaverano” / “Roccaverano” ražošanā, ir jāatrodas noteiktajā ģeogrāfiskajā apgabalā.

Piens jāiegūst un jāpārstrādā sierā un iegūtais siers jānogatavina noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Iepakošana jāveic ražošanas apgabalā, jo siera masa ir svaiga un mīksta un tam nav mizas, tāpēc var rasties dehidratācija vai oksidācija, kā arī negatīvas tauku satura izmaiņas. Turklāt, tā kā ražošanas laikā nav izveidojusies siera miza, tad nav iespējams atstāt neizdzēšamu marķējumu uz siera.

3.6. Ar reģistrēto nosaukumu apzīmētā produkta marķēšanas īpašie noteikumi

Izlaižot apgrozībā, siera iepakojumam jābūt aizlīmētam ar ACVN produkta logotipa uzlīmi. Zem logotipa ir koda numurs, kas identificē ražošanas saimniecību, un etiķetes sērijas numurs uz dzeltenbrūnas pamatnes. Tikai pēc šā zīmoga uzlikšanas produktu var laist tirgū ar aizsargātu cilmes vietas nosaukumu “Robiola di Roccaverano” vai “Roccaverano”. Uz etiķetes jānorāda nogatavinātāja/iesaiņotāja vārds vai nosaukums, uzņēmuma nosaukums un adrese; nedrīkst pievienot nekādu apzīmējumu, kas nav skaidri paredzēts noteikumos; ir atļauts izmantot atsauci uz nosaukumiem, uzņēmumu nosaukumiem vai zīmoliem, ja vien tie nav ar cildinošu nozīmi vai tādi, kas var maldināt pircēju. Var izmantot arī citas patiesas un pārbaudāmas atsauces, kas ir atļautas ar spēkā esošajiem tiesību aktiem, ja tās nav pretrunā šīs produkta specifikācijas mērķiem un saturam.

Visu sieru laiž tirdzniecībā veselos rituļos, kas ir iepakoti un apzīmogoti ar zīmogu. Ja “Robiola di Roccaverano” / “Roccaverano” sieru neiesaiņotu nodod nogatavinātājiem un/vai nobriedinātājiem, kuri darbojas ražošanas apgabalā, lai turpinātu nobriedināšanu, tam jāpievieno dokuments, kurā norādīti vārdi “Robiola di Roccaverano” / “Roccaverano”, saražoto sieru skaits, attiecīgo ES logotipu numurs un to sērijas numurs.

ACVN logotipa uzlīmē ir attēlots stilizēts “R” burts: stilizētā brūnā lielā “R” burta grafiskais simbols attēlo senatnīgu sargtorni un ir Roccaverano pašvaldības vēsturiskā torņa iedvesmots; “R” vidusdaļa simbolizē “Robiola di Roccaverano” / “Roccaverano” sieru, burta kāja veidota dekoratīvā formā, izmantojot zaļas un gaiši dzeltenas/zaļas krāsas fragmentus, kas atveido ganības un Langei raksturīgās paugurainās ainavas. Viss attēls ir ietverts tumši zaļas krāsas aplī, kur ar baltiem lielajiem burtiem veidots uzraksts “Roccaverano”, un apakšmalas centrā ir balts stilizēts ziediņš. Viss logotips ir iespiests uz balta fona.

4. Ģeogrāfiskā apgabala īsa definīcija

Ģeogrāfiskajā apgabalā ietilpst šādu pašvaldību administratīvā teritorija: Asti provincē — Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole un Vesime; Alesandrijas provincē — Cartosio, Castelletto d’Erro, Denice, Malvicino, Merana, Montechiaro d’Acqui, Pareto, Ponti un Spigno Monferrato.

5. Saikne ar ģeogrāfisko apgabalu

5.1. Ģeogrāfiskā apgabala īpašās iezīmes

Augsne ir mālaina, bet augsnes apakškārta satur merģeli; atsevišķās zonās pēc zemes nosēšanās izveidojušās koluviālās augsnes ar ļoti dziļu mālainu slāni, augstu ūdens kapacitāti un ļoti augstu auglības līmeni. Klimats ir tipiski kontinentāls, ziemai raksturīgs liels aukstums, relatīvi daudz sniega un bieži sala un atkušņa cikli, bet jūnija beigās notiek strauja pāreja uz vasarai raksturīgu augstu temperatūru. Atmosfēras nokrišņu svārstības ir nelielas, un gada vidējais nokrišņu daudzums ir 300 mm ar ļoti dziļu kritumu pavasara un vasaras periodā, kas var izraisīt lielu sausumu. Šādi augsnes un klimatiskie apstākļi sekmē tipisku lopbarības augu augšanu zālājos un pļavu ganībās. Pļavās ir daudz dažādu augu, pārsvarā stiebrzāles (aptuveni 75 %) un pākšaugi (aptuveni 25 %), kā arī daudzveidīgi ārstniecības un aromātiskie augi. Galvenās stiebrzāles ir šādas: airenes (Lolium spp.), kamolzāle (Dactylis glomerata), auzenes (Festuca spp.), skarenes (Poa spp.), smaržzāle u. c. Galvenie pākšaugi ir šādi: kalnu āboliņš (Trifolium montanum), ragainie vanagnadziņi (Lotus corniculatus), pelašķi (Achillea spp.) u. c. Papildus smaržzālei starp aromātiskajiem augiem jāmin tādi čemurzieži kā savvaļas burkāns (Daucus carota carota), tīruma usne (Cirsium arvense), salvija (Salvia officinalis), lavanda (Lavandula latifolia), daudzas timiāna sugas (Thymus spp.), smaržīgā rūta (Ruta graveolens), suņu roze (Rosa canina canina) u. c. Šis lopbarības augu maisījums ar dabiski līdzsvarotu ogļhidrātu, olbaltumvielu un vitamīnu saturu nodrošina kvalitatīvu barību kazām. Kazas ganās arī mežā, kas no pārlieku augstas temperatūras vasarā pasargā ne tikai augsni, bet arī mājlopus.

5.2. Produkta specifika

“Robiola di Roccaverano” / “Roccaverano” ir neliela izmēra siera ritulis no mīkstas masas bez mizas. Tas atšķiras ar savu balto masu bez plaisām. Tā konsistence var būt no mīkstas un krēmīgas līdz kompaktai un stingrai, kas kūst mutē, atstājot patīkamu zaļas zāles un ārstniecības augu garšu un pēcgaršu līdz pat izteiktākai un pikantai garšai un pēcgaršai, kas atgādina grauzdētus lazdu riekstus un kazas smaržu.

5.3. Cēloniskā saikne starp ģeogrāfisko apgabalu un produkta kvalitāti vai īpašībām (ACVN) vai produkta attiecīgo kvalitāti, reputāciju vai citām īpašībām (AĢIN)

“Robiola di Roccaverano” / “Roccaverano” īpašā garša un smarža ir saistīta ar tā ražošanā izmantotā svaigpiena kvalitāti. Piena kvalitāte rodas no lopbarības augstās kvalitātes.

Īpašās floras smaržas un garšas īpatnības ir konstatētas arī pienā, kas “Robiola di Roccaverano” / “Roccaverano” sieram piešķir no citiem sieriem atšķirīgu smaržu.

Priestera Pistone 1899. gada manuskriptā ir aprakstīta Roccaverano draudzes un tās apkārtējo ciematu vēsture no 960. līdz 1860. gadam. Politiski vēsturiskajā informācijā minēti arī ekonomiskie dati, kas norāda uz “Robiola di Roccaverano” / “Roccaverano” būtisko lomu, piemēram, tas, ka Roccaverano pašvaldības teritorijā piecas reizes gadā tika rīkoti gadatirgi. Šajos gadatirgos “izcilo “Robiole” sieru” pārdeva eksportam. Šeit atrodama arī skaidra norāde uz eksportu, jo tajā laikā “Robiola” siers bija pazīstams ne vien Itālijā, bet arī Francijā. Skaidrs, ka jau toreiz “Robiola” tika uzskatīts par īpašu sieru, kura īpašības atšķīrās no citiem sieriem. “Robiola di Roccaverano” / “Roccaverano” var uzglabāt līdz pat sešiem mēnešiem eļļā stikla traukos vai novietojot uz salmiem.

Atsauce uz specifikācijas publikāciju

Produkta specifikācijas pilnais teksts ir pieejams internetā tīmekļa vietnē http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.